**Referat af virtuelt bestyrelsesmøde 6. december 2021**

Til stede: Kim Dam-Johannesen (KDJ), Jens Grønlund (JG), Søren Møller (MOE), Anton Lykke Jensen (ALJ), Peter Brink Thomsen (PB), Martin Boysen (MB), Morten Lorenzen (ML), Wenche Fogsgaard (WF), Kristoffer Kaae Kjærgaard (KKK) og Mette Karmann (MK) (referent)

Afbud fra: Helle Lunderød (HL), Thomas Hesselberg (TH) og Connie Lykke Mikkelsen (CLM), Frederikke Juhl Gyrming (FJG).

**Dagsorden:**

1. Velkommen
2. Godkendelse af referat fra 25.10.21
3. Godkendelse af dagsorden
4. Orientering fra formanden.
5. Orientering fra rektor, bla. i følge bestyrelsens årshjul:
* Orientering om valg af studieretninger efter grundforløb
* Eventuel drøftelse af konkurrenceudsættelse af driftsopgaver m.m.
* Godkendelse af klassekvotient
* Orientering om ETU - resultat og opfølgning
1. Orientering fra elevrepræsentanter
2. Orientering fra medarbejderrepræsentanter
3. Godkendelse af Budget ’22 (bilag vedlagt)
4. Regnskab. Status 31.10.21 (bilag vedlagt)
5. Godkendelse af ny regnskabsinstruks (bilag vedlagt)
6. Kommende møde
7. Eventuelt

**Ad dagsorden punkt 1 - Velkommen**

KKK byder velkommen.

**Ad dagsorden punkt 2 - Godkendelse af referat fra 25.10.21**

Referatet er godkendt med den rettelse, at borgmesteren deltog i besøget af statsministeren – det kom ikke frem ved mødet, men stod i referatet.

**Ad dagsorden punkt 3 - Godkendelse af dagsorden**

Dagsorden er godkendt.

**Ad dagsorden punkt 4 - Orientering fra formanden**

 Punktet bortfalder da Helle ikke er til mødet. ML fortæller, at han, efter valget udgår fra bestyrelsen (fra maj 2022) og posten overtages af en repræsentant fra Venstre. Der er dog ikke sat navn på endnu.

**Ad dagsorden punkt 5 - Orientering fra rektor**

**Corona:**

Ganske få smittede på skolen, en enkelt lærer og 5-7 elever indtil nu under 3. bølge. Der vises Coronapas hver mandag, og ikke-vaccinerede elever og medarbejdere viser negativ test mandag, onsdag og fredag. Den smittede lærer er smittet udenfor skolen. Vi oplever ikke egentlige smittekæder på skolen.

**Eksamen:**

Der afholdes eksamen for 2hf både før og efter jul i KS (flerfagligt før jul) og enkeltfagligt efter jul. Desuden eksamen i idræt, billedkunst, mediefag og musik for 1hf d. 6.-7. januar.

**Virtuelle dage:**

Pga behov for mange lokaler d. 6.-7. januar til mundtlig eksamen afvikles al undervisning disse dage virtuelt. Det giver desuden mulighed for at holde os opdateret på Teams samt måske begrænse Coronaudbrud efter en nytårsaften med meget samvær. Vi starter dog alle fysisk på skolen d. 5. januar. Der er mulighed for ekskursioner disse dage.

**Whistleblowerordning:**

Som andre offentlige institutioner er skolen forpligtet på at etablere en whistleblowerordning for institutionens ansatte. Her vil det være muligt fortroligt men med navns nævnelse at anmelde forhold af krænkende karakter, som efterfølgende vil blive undersøgt nærmere. Det etableres en model i samarbejde med Gymnasiefællesskabets øvrige skoler. På sigt etablerer vi en lign. ordningen for skolens elever. MOE spørger til om det er to forskellige ordninger (lærere og elever hver for sig) eller om det er to forskellige spor. MOE bemærker også, at det kan være bekymrende, at vi lader Gymnasiefællesskabet stå for denne slags ordninger og lader det gå forbi skolernes egne organer (fx SU). PB svarer, at der er tilstrækkeligt mange ansatte på FVGH til at vi skal have en ordning for de ansatte. Fællesskabet er blevet sat til at læse lovgrundlaget igennem og lave en skabelon som forslag til skolerne. Der har ikke været tale om, at man kan anmelde noget anonymt – PB har besluttet, udenom SU, at man går efter anmeldelse som fortroligt med navns nævnelse. Ordningen for eleverne forestiller PB sig skal indføres for at vores elever ikke mister muligheden. Her vil det heller ikke være muligt at anmelde anonymt. PB tager det op på næste SU-møde.

**Besøg fra partnerskole i Grenada:**

Skolen har i denne uge besøg fra vores partnerskole i Spanien – 18 elever og 2 lærere, som er indkvarteret privat hos vores elever. Vi præsenterer dem tirsdag på morgensamling, og PB tager dem ud at spise i Hundested tirsdag aften. Vores elever og lærere skal på genbesøg i uge 10.

**Valgmøder:**

Skolen lagde i november hus til to valgarrangementer forud for KV21 d. 16.11. 1.11. stod skolens samfundsfagslærere for borgmesterduel mellem Steffen Jensen og Michael Thomsen, en begivenhed der også var åben for publikum udefra. 11.11. afholdtes valgdebat i hallen for skolens elever i 2g, 3g og 2hf med deltagelse af alle opstillingsberettigede partier.

**Ny leder af kantinen:**

Michael, som I mødte på sidste møde, har forladt Kirsch og Co. pr. 1.11. og er blevet erstattet af ny leder Ditte, som hjalp os i et par uger efter Martins opsigelse i august. Nu håber vi på et godt og langt samarbejde med Ditte, som alle var meget glade for, da hun var her som afløser.

**Åbent Hus 19/1-22:**

Forberedelserne til Åbent Hus / ”0g-Aften” er gået i gang – vi håber selvfølgelig på stort fremmøde og får brug for mange elev- og lærerkræfter denne aften.

**Første besøg fra Deloitte:**

Deloitte har været på besøg 22.11. til løbende revision. Overraskende få henvendelser tolkes som om, at der er styr på det meste😊. De vender tilbage til marts.

**Møde med Rotary:**

Martin og PB har holdt møde med Rotary, som fortsat gerne vil støtte skolens translokation med et legat. Deres bestyrelse har i 2022 afsat et beløb på 7.000 kr, som vi kan fordele i x antal legatportioner. Vi har aftalt med Rotary, at vi kan afsøge andre erhvervsområder mhp at skaffe et eller flere yderligere legater.

**Studieretninger:**

1a: SA/EN = 29 elever

1b: BI/Ke = 24 elever

1x: MA/Fy/Ke + MA/BT = 27 elever

1y: EN/MU, EN/SP, EN/SA = 21 elever

1z: MA/SA = 17 elever

**ETU:**

Årets elevtrivselsundersøgelse er i gang i disse uger. Vi har i år valgt at skubbe ETU i 1g nogle uger, da vi tidl. har set en del utilfredshed i dagene efter de nye klassers start. Forhåbentlig vil den i år give et mere retvisende billede, når klasserne lige er faldet på plads. Evaluering af ETU’en kommer på mødet i marts.

**Indbrud:**

2½ time efter Gamle Elevers fest i fredags, var der desværre indbrud og 5 PH-lamper blev stjålet. Alarmen gik som den skulle og vores pedel og Thomas Jørgensen er i kontakt med politiet.

**Ad dagsorden punkt 6 - Orientering fra elevrepræsentanter**

ALJ orienterer på vegne af formanden, som har besøg fra Spanien. Der har været afholdt to elev-rådsmøder hvor bla. vedtægterne er blevet behandlet. FJG, PB og ALJ skal lige finde ud af hvordan vedtægterne bliver besluttet af alle skolens elever. Lige nu har elevrådet 5 udvalg. På fredagens møde skulle der have været besøg af Esben fra kommunen, som skulle fortælle om fritidspasset, men han blev desværre ramt af Corona. I stedet blev mødet brugt på at koordinere de fem udvalg som elevrådet fremover vil bestå af (festudvalg, caféudvalg, aktivitetsudvalg, klimaudvalg og kantineudvalg). På torsdag vil der blive afholdt fælles-møde for elevrådsformænd og næstformand for at opbygge netværk mellem elevrådene. Eleverne oplever heller ikke særligt meget Corona-påvirkning. Musicalen blev afviklet uden meget Corona-påvirkning og var en rigtig god oplevelse. ALJ har valgt 1b (BI/Ke) – det er rart med nye lærere.

**Ad dagsorden punkt 7 - Orientering fra medarbejderrepræsentanter**

MOE bemærker, at det er godt at elevrådet skaber netværk. Fra GL-baggrunden er der snak om, at grundforløbet skal afskaffes. Iflg. Ministeren vil der ikke ske noget i det kommende skoleår. Man vil vente med at tage debatten om taxameterreformen efter man har set hvor meget elevfordelingsreformen afhjælper problemer. Vi kan blive lidt bekymrede, for vi er en lille skole, som har været afhængig af taxameter. Vi afventer at se om nogle af vores elever ’vender tilbage’, før vi kigger på hvor meget taxameterreformen kommer til at betyde. ALJ bemærker, at han har været glad for grundforløbet som elev. MOE svarer, at vi nok heller ikke er helt så hårdt ramt af de inter-sociale problemer, som store skoler kan føle (fordi eleverne skal ’starte’ to gange).

PB nævner, at på rektor-konference i sidste uge, mødte ministeren ikke op. Her var bekymringen på hvordan elevfordelingen skulle være i forhold til fx forældreindtægt – der bliver afsat mellem 55 og 70 hele årsværk til at konstruere algoritmen der skal stå for fordelingen efter forældreindkomst. FVGH vil blive placeret i en afstandszone og ikke en fordelingszone, så meget er ikke på plads. JG supplerer, vi har afholdt musical (9-5, Dolly Parton-musical) i Coronaens skygge, men alt er sket i god ro og orden og med fin teststrategi. Der var tilfredsstillende billetsalg (ingen udsolgte forestillinger).

**Ad dagsorden punkt 8 - Godkendelse af Budget ’22 (udsendt som bilag)**

PB gennemgår bilaget med budgettet. Skolens lærere er blevet inviteret til at ønske sig dyrere anskaffelser af materialer, således at noget af overskuddet kunne bruges til den slags inden nytår. Vi er ikke sat i verden for at generere store overskud. Det ser dog ud til at der er hårde år i vente og flere nødvendige istandsættelses-opgaver, så måske er lidt penge på kistebunden ikke så dårligt. Dorte har lavet et budget på baggrund af, hvad vi ved nu. Hun ved, at på tilskudssiden kommer der godt en million mindre end i år. PB synes, at vi melder lige lovlig mange elever ud lige nu, måske er det efterdønninger af Corona-mistrivsel, vi ved det ikke helt. Derfor synes PB, at budgettet lyder fornuftigt. Vi tror på, at der er ekstra mange på efterskoler i år, og man forventer også, at den nye elevfordeling kan skabe noget tilstrømning til gymnasierne, fordi elever kan være bange for en tilfældighed i fordelingen, hvis de venter – vi ved ikke hvor meget betydning det kommer til at have for os. Vi forventer også at miste penge på færdiggørelsestaxameter. KDJ spørger til en detalje i budgettet: er omsætning ikke det samme som indtægter? PB svarer jo, så KDJ foreslår, at man skifter ordet ud. KDJ spørger om vi i årets regnskab kan hensætte midler til udgifter vi beslutter i år, f.eks. nogle bygningsrenoveringer. PB har snakket med Dorte om det mange gange og vi skal ikke være nervøse for at vi ikke har penge til bygninger og det må forventes, at mange af de penge, vi har lånt, skal bruges til bygningerne. Det man investerer i skal købes, leveres og betales inden nytår og vi forsøger at bruge pengene, men mange af vores leveringer er først efter nytår. Man er i vidt omfang holdt op med at bruge hensættelser. Revisionen vil derfor ikke anbefale hensættelser. Bestyrelsen godkender budgettet.

**Ad dagsorden punkt 9 - Regnskab. Status 31.10.21 (bilag udsendt)**

Prognosen for 22 ser fin ud, men allerede i 2023 begynder vi at se et fald i skolens omsætning/indtægt. Vi har 3 vikarer i huset lige pt. – det har vi brugt nogle af Corona-midlerne til. Hvis vi kan undvære 3 vikarer (med den konsekvens, at nogle skal løbe lidt hurtigere, eller nogle opgaver skal undlades at laves), så vil prognosen for 2023 gå ca i 0 (hvis vi fastholder det antal elever vi har nu). MOE bemærker at dette regnskab forudsætter at taxameter-tildelingen falder og udgifter til lærerne bliver ved at stige. Hvis vi ikke har eleverne, vil vi selvfølgelig ikke have så mange lærere og det er også det PB forklarede med sit ’vikar-billede’. Dorte tager udgangspunkt i, at vi får færre elever. PB synes selvfølgelig at bestyrelsen skal følge dette nøje, men hverken PB eller MOE er meget bekymrede. WF bemærker at befolkningstilvæksten ikke falder så meget, som Dorte regner med at elevtallet falder med, så vi håber på flere kunder i butikken, end hvad regnskabet viser.

**Ad dagsorden punkt 10 - Godkendelse af ny regnskabsinstruks (bilag udsendt)**

Vores regnskabsinstruks har trængt til en revision, da der er sket en del. PB spørger til hvor meget den skal gås igennem. Deloitte har accepteret den og KKK synes ikke at vi har grund til at være i tvivl om Dortes kompetencer indenfor området. ALJ spørger til hvad forskellen er på Dorte og Deloitte. PB svarer, at vi, som institution skal have et uafhængigt regnskab produceret af Deloitte, hvor de underskriver regnskabet og dette sammenholdes med vores eksterne revisor Dortes rapporter med udgangspunkt i et tæt samarbejde med Charlotte, vores sekretær. Dorte har ikke hjemmel til at underskrive/godkende regnskabet. Bestyrelsen godkender instruksen.

**Ad dagsorden punkt 11 - Kommende møde**

Næste møde er 23/3-2022 – her kommer den underskrivende revisor fra Deloitte til godkendelse af regnskabet. 23/5-2022 er skoleårets sidste møde.

**Ad dagsorden punkt 12 - Eventuelt**

MB: Stor ros til JG og ALJ for en god musical!

PB: Vi har aftalt med Gjethuset at vi skubber musicalen 14 dg, så der næste år bliver musical i uge 48, så 1.g´erne får lov til at falde lidt mere til i studieretningsklassen.

PB: Orientering om en mail fra en anonym forældre (navnet på faderen er kendt, men ikke hvilket barn han havde på skolen nu). Mailen er gået både til Helle og PB og derfor vil PB orientere. Denne datter oplever, at der er store problemer i den 1.g-klasse hun er endt i. Hun oplever Meetoo-agtige situationer, manglende respekt for lærerne, ekstremt grimt sprog mellem eleverne. PB var chokeret over at høre om dette, men også uforstående overfor situationen, da vores lærere på skolen ikke plejer at undlade at komme med den slags dårlige oplevelser. PB har henvendt sig til faderen og har bedt om at få navnet på datteren, så vi kunne handle på baggrund af henvendelsen, men han har ikke modtaget svar endnu. Vi har dog en fornemmelse af hvilken klasse det handler om, og ledelsen er allerede i gang med at indkalde til klassemøde med udgangspunkt i de oplysninger vi har nu. KKK beder om en opfølgning på næste møde. KDJ opfordrer også elevrådet til at tage denne kulturelle ting med i elevrådsarbejdet.

PB: MK er blevet tildelt opgaven at være censor i oldtidskundskab på Gribskovs nordatlantiske klasse, så hun er udsendt de næste 4 dage og kommer (forhåbentlig) hjem igen fredag.